**ZÁPIS č.7**

**Z RIADNEHO ZASADNUTIA SPRÁVNEJ RADY TASR**

**30. júla 2015 so začiatkom o 15.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda rady Vladimír Masár. Konštatoval, že rada je uznášaniaschopná a navrhol program zasadnutia:

**Program:**

**1 . Analýza  zastúpenia politických strán v spravodajstve TASR**

**2 . Rôzne**

**UZNESENIE č. 19/2015:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

**1 . Analýza  zastúpenia politických strán v spravodajstve TASR**

Predseda Správnej rady TASR požiadal generálneho riaditeľa, aby odprezentoval predložený materiál.

Generálny riaditeľ PhDr. Rezník na úvod zdôraznil, že v zmysle §3 ods. 3 zákona č. 385/2008 Z. z. „Tlačová agentúra vyhľadáva a spracováva informácie z územia Slovenskej republiky o spoločenských, kultúrnych, hospodárskych, politických a športových udalostiach na celoštátnej úrovni a na regionálnej úrovni.

Generálny riaditeľ uviedol, že TASR vo svojom agentúrnom servise neprináša informácie o politických stranách preto, aby im robila „predvolebnú kampaň“, ale preto, aby plnila službu verejnosti v oblasti spravodajstva. Vyhľadávanie, uchovávanie a sprístupňovanie informácií o politických udalostiach je jednou z úloh, ktorú musí TASR v rámci služby verejnosti v oblasti spravodajstva plniť.

Generálny riaditeľ podčiarkol, že na rozdiel od súkromných tlačových agentúr, TASR nemôže svoj agentúrny servis s ohľadom na zákonom vymedzené úlohy tvoriť výlučne na komerčnom princípe, ale musí venovať pozornosť aj udalostiam, ktoré pre súkromné tlačové agentúry nie sú komerčne zaujímavé, hoci z hľadiska dokumentovania spoločenského diania na Slovensku majú spravodajskú hodnotu. Táto zásada platí aj pre informovanie o aktivitách a postojoch politických strán/hnutí, a to vrátane relevantných neparlamentných politických strán/hnutí.

Generálny riaditeľ na margo nedávno zverejneného článku na portáli SME (29.júna) konštatoval, že nie je pravdivé tvrdenie autora príspevku, že TASR má v prípade mimoparlamentných strán zaužívaný štandard, podľa ktorého pokrýva len ich tlačovky a tlačové správy a názory týchto politikov iniciatívne nevyhľadáva. Zdôraznil, že takýto „štandard“ nemá TASR zavedený v žiadnom internom predpise a ani ho v praxi neuplatňuje, pretože by okrem iného bol v rozpore s § 2 ods. 4 zákona č. 385/2008 Z. z., keďže by paušálne uprednostňoval politické strany strany/hnutia pôsobiace v NRSR pred neparlamentnými politickými stranami/hnutiami. Zdôraznil, že TASR má podľa § 3 ods. 3 zákona č. 385/2008 Z. z. povinnosť prinášať informácie o politických udalostiach nielen na celoštátnej, ale aj na regionálnej úrovni.

Generálny riaditeľ PhDr. Rezník odprezentoval v Analýze zastúpenia politických strán v spravodajstve TASR členom Správnej rady grafy a prehľady ilustrujúce počty vydaných správ TASR na základe fulltextového vyhľadávania redakčného systému TASR podľa kľúčových slov ( politické strany/ politici).

V závere zdôraznil, že Tlačová agentúra Slovenskej republiky sa pri výkone svojej činnosti bude i naďalej riadiť platnými legislatívnymi rámcami a v ich intenciách aj konať.

Predseda Správnej rady TASR V. Masár poďakoval generálnemu riaditeľovi a otvoril rozpravu.

Členovia rady v diskusii konštatovali, že TASR je kredibilná inštitúcia a jej činnosť je v súlade so zriaďovacím zákonom. Predseda Správnej rady TASR predniesol návrh na uznesenie.

**UZNESENIE č. 20/2015**

Správna rada TASR **berie na vedomie** materiál- **Analýza  zastúpenia politických strán v spravodajstve TASR** a konštatuje, že pomerné zastúpenie politických strán v spravodajstve TASR zodpovedá dikcii zriaďovacieho zákona, je v súlade so zákonom a platnými etickými normami.

Za : 5 Proti: 0 Zdržal sa: 0

**Uznesenie bolo prijaté.**

**2. Rôzne**

Členovia správnej rady sa dohodli na termíne ďalšieho zasadnutia 26.8.2015 (streda) o 15,00 h.

Bratislava 30. 7. 2015

Zapísal: V. Masár, v. r.

Predseda správnej rady TASR